Brian Patrick McGuire

Brian Patrick McGuire (født 2. november 1946 i Honolulu, Hawaii) er en amerikansk-dansk professor emeritus i historie, forfatter og foredragsholder.

Familie 
Han er søn af sportsjournalist og publicist Dan Francis McGuire (1917-83) og gymnasielærer Phyllis Evelyn Goemmer (1916-2009), det fjerde af ni børn. Han blev 3. januar 1970 gift med Ann Kirstin Pedersen (født 1947) og i 1980 adopterede parret en søn fra Seoul, Korea.

Uddannelse og akademisk karriere 
McGuire blev B.A. i historie og latin fra University of California at Berkeley, 1968, med årets højeste karaktergennemsnit. 1971 fik han graden D.Phil, som Fulbright Scholar ved Balliol College, Oxford University England, her arbejdede han under Sir Richard Southern. I 1970 blev han tutor i græsk, fransk og ”the great books of Western civilisation” på Saint John’s College, Annapolis, Maryland.

I 1971 emigrerede han til Danmark og arbejdede for Brüel & Kjær i Nærum, og fra 1971-72 var han lærer på Vesterbros Studenterkursus. Skiftede til Københavns Universitet, var her kandidatstipendiat på Historisk Institut i perioden 1972-74. Blev i 1976 dansk statsborger.

Fortsatte på Københavns Universitet i perioden 1975-96, først som adjunkt, senere som lektor, på Institut for græsk og latinsk middelalderfilologi (senere Institut for græsk og latin). 

Brian Patrick McGuire blev i 1996 professor i middelalderhistorie, på Roskilde Universitet. Arbejde der frem til 2011.

I 2005 udgav han Den levende middelalder, der samme år fik en andenplads til Dansk Historisk Fællesråds prisuddeling Årets historiske bog i 2005.

I 2011 blev han valgt ”Corresponding Fellow of the Medieval Academy of America”. Siden 2012 er han professor emeritus i historie.

Græsrodsaktivitet 
Sammen med hustruen Ann Pedersen grundlagde McGuire i 1985 Jyderup flygtningevenner, og fra 1986-1995 var han næstformand og talsperson for Landsforeningen af danske flygtningevenner. 
Han fik i 1987 PH-prisen og i 1993 Retspolitisk Forenings Pris.

Bibliografi 
Han har udgivet 17 bøger og redigeret 8 værker. Siden 2005 har han udgivet:
 Den levende middelalder: Fortællinger om dansk og europæisk identitet, 2005.
 Jean Gerson and the Last Medieval Reformation, 2005.
 A Companion to Jean Gerson, Companions to the Christian Tradition, vol. 3, 2006.
 Da Himmelen kom nærmere: Fortællinger om Danmarks kristning 700-1300, 2008, genoptrykt 2009.
 Den første europæer. Bernard af Clairvaux, 2009.
 Friendship and Community. The Monastic Experience 350-1250, 1988, genoptryk med nyt forskningskapitel: 2010.
 A Companion to Bernard of Clairvaux, 2011 (redaktør)
 Hjælp mig Herre: Bøn gennem 1000 År, 2011, i samarbejde med Henrik Christiansen.
 Spejl og kilde: Den nye spiritualitet, 2012.

Referencer

Eksterne henvisninger 
 Brian Patrick McGuires egen hjemmeside
 opgør med ti myter om den mørke middelalder, videnskab.dk
 liste med nogle mulige foredrag, kristeligt Dagblad
 omtale af "Da Himmelen kom nærmere", Forlaget Alfa 
 omtale af "Den Levende Middelalder", Jyllands-Posten 

Personer fra Honolulu
Historikere fra Danmark
Historikere fra USA
Ansatte ved Københavns Universitet
Professorer fra Roskilde Universitet
Faglitterære forfattere fra Danmark
Faglitterære forfattere fra USA
Politisk involverede personer fra Danmark
Danskere i 1900-tallet
Danskere i 2000-tallet